**Opstillingsgrundlag for Nanna Salicath**

***Kommunalvalget 2017 for Alternativet Samsø***

***Jeg søger hermed opstilling som kandidat for Alternativet ved kommunalvalget i november 2017.***

## **Grundlag:**

Jeg er 67 år og har boet på Samsø i 11 år. Jeg er uddannet fysioterapeut og arbejdede som overfysioterapeut/afdelingschef de sidste 16 år af mit arbejdsliv – inden jeg blev pensioneret i 2014. De sidste 8 år af mit arbejdsliv var jeg afdelingschef i Samsø Kommune, først for Sundhedsafdelingen, siden også for Familieafdelingen.

Jeg var med til at opstarte Alternativet Samsø i 2016 og var forperson det første år. Nu er jeg tovholder i bestyrelsen. Jeg har således lige fra starten været med til at afholde medlemsmøder, udforme høringssvar, afholde møder med de øvrige politiske partier på Samsø og ikke mindst - udvikle vores lokale mærkesager.

Jeg deltager i de kommunale bestyrelsesmøder, som tilhører - og i de kommunalt indkaldte borgermøder.

Det sidste år har jeg deltaget i Alternativets Facilitatoruddannelse og i kurset: Ny politisk Kultur.

**Mine personlige mærkesager ift. Kommunalpolitik:**

*Først og fremmest vil jeg fremhæve, at jeg går helhjertet ind for Alternativets vigtige budskab om, at alle handlinger/forslag skal vurderes i forhold til de 3 bundlinjer: den økonomiske, den miljømæssige og den sociale.*

*Dernæst er partiets 6 værdier: mod, generøsitet, ydmyghed, humor, gennemsigtighed og empati en vigtig rettesnor for mig i mit politiske virke.*

Jeg har ”altid” interesseret mig for politik. Primært i landspolitik, nu også for kommunal politik. Mine personlige mærkesager i forhold til kommunalpolitik på Samsø er:

* Naturen på Samsø. Vi har megen skøn natur på Samsø – men paradoksalt nok ikke megen vild natur på grund af de store opdyrkede arealer. Jeg vil gerne prioritere flere beskyttede naturarealer på Samsø og dermed øge biodiversiteten på øen. Vild natur er ligeledes vigtig for bosætningen på Samsø.
* Miljø og bæredygtighed. Samsø er Danmarks energiø – og noget vi kan være stolte af. Jeg mener dog, at det må være muligt at håndtere vores affald bedre, end vi gør nu – således at mere kan genanvendes. Allerhelst her på øen. Det vil jeg gerne arbejde for.

Jeg mener ligeledes, at der skal gøres alt, hvad der overhovedet er muligt for at omdanne landbruget på Samsø til økologisk drift. Kun 2 % af det samske landbrug dyrkes økologisk – mod 7-8 % i hele Danmark. Det er da helt uhørt.

Økologisk Samsø gør en kæmpe indsats for at øge økologien på Samsø. Det vil Alternativet Samsø – og jeg - bakke op om.

Endelig skal der ryddes op på Pillemark Gl. losseplads, som meget vel kan være en tikkende bombe i forhold til drikkevandet på Samsø.

* Gennemsigtighed i den politiske sagsbehandling. Jeg mener, at vi skal arbejde henimod, at også udvalgsmøder kan være åbne for interesserede tilhørere – samt at KB møderne video transmitteres.
* Skolehaver på alle skolerne på Samsø. For mig er det vigtigt, at alle børn på Samsø får jord under neglene. Det giver børnene forståelse for, hvor mange af vores sunde madvarer kommer fra – og de lærer at spise flere grøntsager i det daglige. Mange undersøgelser viser, at udeskoler desuden giver bedre sammenhold i klasserne.
* Sunde og glade fællesskaber på Samsø. Mit udgangspunkt her er Region Midtjyllands sundhedsprofil fra 2013, som tydeligt viser, at samsinger ryger mere, har et mere sundhedsskadeligt alkoholforbrug og det største antal borgere med svær overvægt - i forhold til alle de andre kommuner i regionen. Man kan sige, at det er folks eget ansvar at leve et sundt liv – men mange har i undersøgelsen svaret, at de gerne vil have hjælp til leve sundere. Jeg tror ikke, at information og rådgivning er nok her – selv om dette selvfølgelig skal være frit tilgængeligt for de, der ønsker det. Jeg tror på, at det kan nytte noget, hvis vi hjælper flere fællesskaber i gang på Samsø: Fælles køkkenhaver, fælles dyrehold, fælles værksteder, fælles udendørs aktiviteter med latter, venskaber og sved på panden.
* Infrastrukturen på Samsø. Det er ikke nemt at undvære en bil på Samsø. Jeg vil gerne arbejde for, at det er muligt at bo på denne dejlige ø uden en bil. At der enten er busser, flexkørsel og/eller fælleskørsel for alle, sommer som vinter, på alle tidspunkter – især for dem, der ikke har mulighed for at cykle. Og busser/biler skal naturligvis tilpasses færgetiderne.
* Færger. Vi har to velfungerende færgeruter til henholdsvis Hou og Kalundborg – og sejltiderne er vel nu optimale i forhold til det realistiske. Jeg går ind for, at vi desuden får en direkte færge til Aarhus. Om det skal vær en hurtigfærge, er jeg mere usikker på, da en sådan sandsynligvis vil blive meget lidt miljørigtig. Men jeg går ind for, at alle muligheder for en direkte færge skal undersøges nøje (igen: med fokus på de 3 bundlinjer).

**Mine vigtigste politiske visioner for Alternativet i byrådet.**

Min vigtigste politiske vision for Alternativet er, at vi kan være med til at fremme en mere åben, gennemsigtig og ærlig kultur blandt politikerne i Samsø Kommune. Uden mudderkast, grøftegravning og skjulte dagsordener. Således at samarbejde og åben dialog bliver vejen frem. Gerne ved hjælp af humor, empati og en tilpas mængde ydmyghed. Vi er en lille kommune – derfor er det desto vigtigere at alle kan og vil samarbejdet – i stedet for alene at fremme egne (parti) politiske interesser.

Desuden vil Alternativet kunne præge sagsbehandlingen generelt ved at insistere på, at der altid tages hensyn til de 3 bundlinjer.

Alternativet er et grønt parti og bevægelse. Min vision er, at Alternativet kan fremme de grønne og bæredygtige dagsordener på Samsø.

Nanna Salicath. 31. maj 2017